Weng Wenhao

**Weng Wenhao**, også *Wong Wenhao*, *Wong Wen-Hao* (kinesisk: 翁文灏; pinyin: *Wēng Wénhào*; født 26. juli 1889 i Cixi ved Ningbo i Zhejiang i Kina, død 27. januar 1971 i Beijing i Folkerepublikken Kina), var en kinesisk geolog og politiker. Han var en av de første moderne kinesiske geologer, og blir ansett som selve grunnleggeren av den moderne kinesiske geologi og far for den moderne kinesiske oljeindustri. Fra mai til november 1948 var Weng statsminister (president for *Eksekutive Yuan*) for Republikken Kina.
## Liv og virke
### Bakgrunn
Han ble født til en forretningsmann under det sene Qing-dynastiet. Hans stilnavn var Yong Ni (咏霓, *Yǒng Ní*). 

I 1902 tok han *[[xiucai]]*graden i den keiserlige embedsmannseksamen i en alder av bare 13 år. Senere studerte han på katolsk skole i Shanghai. Han tok doktorgrad i geologi fra det katolske universitet i Leuven i Belgia i 1912. Han var den første kineser overhodet som tok en vestlig doktorgrad i geologi.
### Under Republikken Kina
Etter hjemkomsten til Kina i 1912 var Weng minister for gruveindustrien og minister for jordbruk og handel i Beiyangregjeringen. Han var professor ved (og direktør fra 1914) for Det nasjonale forskningsintitutt for geografi. Sammen med Ding Wenjiang grunnla han *Kinas nasjonale geologiske undersøkelser*.

Han var også professor i geologi både ved Pekinguniversitetet og Tsinghuauniversitetet.Han var i en periode også leder av geografifakultetet ved Tsinghuauniversitetet. I juli 1931 ble han fungerende president for Tsinghuauniversitetet.

I 1928 assisterte han den kanadiske paleoantropologen Davidson Black ved opprettelsen av *Det kenozoiske forskningslaboratorium* for forskning og vurdering av *[[Pekingmannen]]*s fossiler funnet i Zhoukoudian.

I 1934 ble han manager for *Chung Fu Mining Co.*

Under *Den sentrale (provisoriske) militærregjering* i Republikken Kina (*[[Guomindang]]regjeringen*) satt han i sentralregjeringen som generalsekretær for *Eksekutive Yuan* (13. desember 1935 – 9. september 1937); industriminister (til 1. januar 1938), undervisningsminister (28. oktober 1932 – 21. april 1933), og finansminister (1. januar 1938 – 1947). Etter invitasjon fra Chiang Kai-shek var han den første president for *Eksekutive Yuan* av nasjonalistregjeringen (med hovedstad i Nanjing) (25. mai 1948 – 26. november 1948).

I mars 1948 var han en av de grunnleggende medlemmmer av *[[Academia Sinica]]*.

### Under Folkerepublikken Kina
Etter den kinesiske borgerkrig flyttet han til Beijing og gjorde tjeneste i Det kinesiske folks politisk rådgivende konferanse (CPPCC) sammen med sin medarbeider Qian Changzhao. Han skrev bøker om Kinas mineralforekomster, fjellkjeder og jordskjelvssoner. 

Under Kulturrevolusjonen nøt han Zhou Enlais særlige beskyttelse. 

Han hadde fire sønner. Den eldste var Weng Xinyuan (翁心源), og var en berømt petroleumsingeniør som ble drept under Kulturrevolusjonen, og den nest eldste var Weng Xinhan (翁心翰), en militærpilot og veteran fra Slaget om Sichuan, som senere falt under den andre sino-japanske krig.

Grunnleggeren at kinesisk moderne geofysikk, Weng Wenbo (翁文波), medlem av Det kinesiske vitenskapsakademi, var hans fetter. Weng Xinzhi (翁心植), medlem av det kinesiske akademi for ingeniørvitenskaper, var hans nevø.

### Død
Den 27. januar 1971 døde han i Beijing i en alder av 81 år.

## Litteratur
* 徐 (Xú), 露梅 (Lùméi). *隕落 (Fallen): 682位空军英烈的生死档案 - 抗战空军英烈档案大解密 (A Decryption of 682 Air Force Heroes of The War of Resistance-WWII and Their Martyrdom)*. 东城区, 北京， 中国: 团结出版社, 2016. .
## Referanser